На основу члана 361. Закона о енергетици (''Службени гласник РС", број 145/2014), члана 13. Закона о комуналним делатностима (''Службени гласник РС", број 88/2011 и 104/2016) и члана 37. Статута Града Ниша (''Службени лист Града Ниша", број 88/2008и 143/2016),

 Скупштина Града Ниша, на седници од 2017. године доноси

**ОДЛУКУ О ИЗМЕНАМА**

**ОДЛУКЕ О УСЛОВИМА И НАЧИНУ ПРОИЗВОДЊЕ, ДИСТРИБУЦИЈЕ И СНАБДЕВАЊА ТОПЛОТНОМ ЕНЕРГИЈОМ**

Члан 1.

 У Одлуци о условима и начину производње, дистрибуције и снабдевања топлотном енергијом ("Службени лист Града Ниша", број 74/2015) у чл. 3, 5, 7, 8, 9, 10, 11, 15, 19, 20, 28, 31, 37, 38, 43, 49, 53, 64, 66, и 71 речи: ''управа надлежна'' у одређеном падежу замењују се речима: ''Градска управа града Ниша - секретаријат надлежан'' у одговарајућем падежу.

Члан 2.

Члан 72. мења се и гласи:

''Члан 72.

Надзор над применом одредаба ове одлуке врши Градска управа града Ниша - секретаријат надлежан за послове енергетике.

Послове инспекцијског надзора над применом ове одлуке и аката донетих на основу одлуке врши надлежни комунални инспектор, ако поједини послови тог надзора нису законом и другим прописима стављени у надлежност других инспектора.

Комунално-полицијске послове обавља комунални полицајац.

Комунални полицајац у обављању комунално-полицијских послова, поред законом утврђених овлашћења, поступа у складу са овлашћењима утврђеним овом одлуком.

Уколико комунални полицајац, у обављању комунално-полицијских послова, уочи повреду прописа из надлежности другог органа, обавестиће одмах о томе, писаним путем, надлежни орган.

За прекршаје прописане овом одлуком, комунални инспектор, односно комунални полицајац издаје прекршајни налог у складу са законом.''

Члан 3.

 Члан 73. мења се и гласи:

''Члан 73.

Новчаном казном у износу од 150.000 динара казниће се за прекршај енергетски субјект - правно лице, ако:

1. не поступи у складу са чланом 18. став 2,

2. не изда инвеститору енергетске услове за израду пројектне документације (члан 29.),

3. прикључи објекат купца топлотне енергије за који није издато Решење о одобрењу за прикључење (члан 32.),

4. не испоручује топлотну енергију на начин, у роковима и времену прописаним овом одлуком (чланови 42, 43. и 44.),

5. не одржава мерач утрошка топлотне енергије (члан 45. став 3),

6. угради мерач утрошка топлотне који не испуњава нормативе и стандарде којима се регулише ова област (члан 45. став 4),

7. не врши редовне прегледе, атестирања и замену мерача утрошка топлотне енергије (члан 47. став 1),

8. не омогући на захтев купца топлотне енергије присуство представника купца приликом очитавања мерача утрошка топлотне енергије, као и другим интервенцијама у топлотној подстаници (члан 47. став 3),

9. искључи објекат купца са дистрибутивног система или привремено обустави испоруку топлотне енергије супротно одредбама ове одлуке (члан 38, 57, 60 и 61. став 1),

10. не организује информациони сервис за директну телефонску комуникацију са купцима топлотне енергије (члан 69),

11. не обавести кориснике услуга о прекидима у испоруци топлотне енергије (члан 71.).

За прекршаје из става 1 овог члана казниће се енергетски субјект - предузетник новчаном казном у износу од 75.000 динара.

За прекршаје из става 1 овог члана казниће се одговорно лице у енергетском субјекту - правном лицу новчаном казном у износу од 25.000 динара.''

Члан 4.

 Члан 74. мења се и гласи:

''Члан 74.

Новчаном казном у износу од 150.000 динара казниће се за прекршај правно лице ако:

1. своје унутрашње топлотне инсталације и опрему не одржава у технички и функционално исправном стању (члан 23. став 2),

2. без писане сагласности енергетског субјекта мења своју термоенергетску опрему (члан 26. став 3),

3. не пријави у прописаном року промене које утичу на односе између енергетског субјекта и купца (члан 27. став 1),

4. не прибави Решење о одобрењу за прикључење објекта који прикључује на дистрибутивни систем (члан 32.),

5. не омогући овлашћеним лицима енергетског субјекта приступ мерачу утрошка топлотне енергије и инсталацијама као и месту прикључка ради очитавања провере исправности, отклањања кварова, монтаже, демонтаже, замене и одржавања (члан 47. став 2),

6. лице за свој објекат преузима топлотну енергију без сагласности енергетског субјекта или ако утиче на мерач утрошка топлотне енергије на штету енергетског субјекта (члан 56.),

7. не омогући овлашћеним лицима енергетског субјекта приступ мерачу утрошка топлотне енергије и инсталацијама, као и месту прикључка ради привремене обуставе испоруке топлотне енергије (члан 61. став 2)

8. не омогући овлашћеном лицу по захтеву Скупштине станара или енергетском субјекту проверу инсталација у свом објекту или стамбеној/пословној јединици (чланoви 63. и 64.),

9. врши уклањање пломби на мерним уређајима, вентилима и осталој опреми коју је енергетски субјект пломбирао.

За прекршаје из става 1 овог члана казниће се предузетник новчаном казном у износу од 75.000 динара.

За прекршаје из става 1 овог члана казниће се одговорно лице у правном лицу и физичко лице новчаном казном у износу од 25.000 динара.''

Члан 5.

 Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу, 2017. године

**С К У П Ш Т И Н А Г Р А Д А Н И Ш А**

ПРЕДСЕДНИК

 Мр Раде Рајковић